บัญชีกลางนำร่องจัดซื้ออิเล็กทรอนิกส์แก้ทุจริต
กรมบัญชีกลางเร่งแก้จัดซื้อทุจริต ดันระบบอิเล็กทรอนิกส์ถึงระยะที่ 3 นำร่อง 12 หน่วยงาน 1 พ.ย.นี้
17 ต.ค. 2557

กรมบัญชีกลางเร่งแก้จัดซื้อทุจริต ดันระบบอิเล็กทรอนิกส์ถึงระยะที่ 3 นำร่อง 12 หน่วยงาน 1 พ.ย.นี้
นายมนัส แจ่มเวหา อธิบดีกรมบัญชีกลาง เปิดเผยว่า กรมได้พัฒนาระบบจัดซื้อจัดจ้างภาครัฐด้วยวิธีการอิเล็กทรอนิกส์มาถึงระยะที่ 3 โดยเป็นระบบที่ครบวงจรเพื่อเพิ่มประสิทธิภาพการจัดซื้อจัดจ้างให้โปร่งใส สะดวกต่อการตรวจสอบ ลดปัญหาคอร์รัปชั่นและการฮั้วได้ในระดับหนึ่ง เพื่อให้เป็นไปตามนโยบายของคณะรักษาความสงบแห่งชาติ (คสช.) และกระทรวงการคลัง
สำหรับระบบการจัดซื้อจัดจ้างรูปแบบใหม่ คือ eMarket และ eBidding จะเน้นให้หน่วยงานภาครัฐสามารถจัดหาพัสดุให้สอดคล้องกับรูปแบบ ประเภทสินค้า เงินงบประมาณที่ได้รับ และระยะเวลาที่จัดหา เพื่อให้คุ้มค่าในราคาที่เหมาะสมและทันเวลา ส่วนผู้ค้าจะสามารถจัดซื้อจัดจ้างได้สะดวกและเท่าเทียมกัน พัฒนาสินค้าและบริการให้เป็นมาตรฐาน และสร้างขีดความสามารถการแข่งขันให้ธุรกิจไทย
ทั้งนี้ คาดว่าจะเริ่มการใช้งานในระบบนี้ตั้งแต่วันที่ 1 พ.ย. 2557 เป็นต้นไป กับหน่วยงานนำร่องในสังกัดกระทรวงการคลัง 9 แห่ง ได้แก่ สำนักงานปลัดกระทรวงการคลัง สำนักงานเศรษฐกิจการคลัง กรมธนารักษ์ กรมศุลกากร กรมสรรพสามิต กรมสรรพากร กรมบัญชีกลาง สำนักงานคณะกรรมการนโยบายรัฐวิสาหกิจ และสำนักงานบริหารหนี้สาธารณะ และโรงพยาบาลในสังกัดกระทรวงสาธารณสุข 3 แห่ง คือ สถาบันโรคทรวงอก โรงพยาบาลเลิดสิน และโรงพยาบาลราชวิถี 
ด้าน นายสมหมาย ภาษี รมว.คลัง กล่าวว่า ได้สั่งการให้อธิบดีกรมภาษีเข้าไปดูแลเข้มเรื่องกฎระเบียบข้อกฎหมายต่างๆ เพื่อไม่ให้มีการทุจริตเกิดขึ้นแล้ว โดยคนที่จะทุจริตเรื่องภาษีได้ก็เป็นคนภายใน เพราะคนภายนอกไม่มีใครรู้เรื่องภาษีรถยนต์ ภาษีมูลค่าเพิ่ม ที่มีการทุจริตกัน นอกจากนี้ยังเปิดศูนย์ฮอตไลน์เพื่อรับร้องเรียนการทุจริตและดำเนินการไม่ถูกต้องของผู้บริหารและเจ้าหน้าที่ของหน่วยงานที่กระทรวงการคลังรับผิดชอบ